《山近》
宋代·许月卿

山近绿映日，山远青带烟。
平生有山癖，梦亦山水边。
山好水益媚，山老水连天。
我家非洛中，亦非独乐园。
只在山屋上，下亦有流泉。
俯仰颇乐之，妙处无昔贤。
今日来别墅，水满山四环。
鸣呼何处无山水，有酒且饮明月在前山。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。